b'\n_START_ARTICLE_\nRoy Schooley\n_START_SECTION_\nHokejski sodnik\n_START_PARAGRAPH_\nSchooley se je rodil v Wellandu, Ontario, in je prevzel ameri\xc5\xa1ko dr\xc5\xbeavljanstvo 27. septembra 1912. V Pittsburgh je pri\xc5\xa1el leta 1901 kot hokejski sodnik. Nanj so gledali kot na hokejskega strokovnjaka in sodil je mnoge tekme v ligi Western Pennsylvania Hockey League.\n_START_SECTION_\nNovinar in politik\n_START_PARAGRAPH_\nV tem \xc4\x8dasu je postal tudi novinar za \xc4\x8dasnika Pittsburgh Chronicle-Telegraph in Gazette Times. Potem ko je delal na nekaj splo\xc5\xa1nih temah, so ga povi\xc5\xa1ali v uredni\xc5\xa1tvo, ki je obravnavalo mestno politiko. Kmalu se je v\xc4\x8dlanil v republikansko stranko, s tem je pridobil podporo aktivnih politikov v mestu in okro\xc5\xbeju Allegheny. Postal je vodja nekaterih politi\xc4\x8dnih kampanj, med drugim je leta 1913 vodil \xc5\xbeupansko kandidaturo Josepha G. Armstronga._NEWLINE_Ko je bil Armstrong leta 1914 izvoljen, je Schooley postal \xc5\xbeupanov sekretar. Po seriji napadov v \xc4\x8dasopisih proti Armstrongovi administraciji so Schooleyja premestili na mesto uradnika, zadol\xc5\xbeenega za javna dela.\n_START_SECTION_\nHokejski trener\n_START_PARAGRAPH_\nPo svoji politi\xc4\x8dni karieri je Schooley leta 1915 ustanovil amaterski hokejski klub Pittsburgh Yellow Jackets, prav tako pa je postal direktor dvorane Duquesne Gardens. Leta 1916 je zavzel tudi mesto tajnika lige United States Amateur Hockey Association. Klub je, predvsem zavoljo Schooleyjevih trenerskih sposobnosti, osvojil prvenstvo v letih 1924 in 1925. Ko je liga USAHA razpadla, so z igranjem nehali tudi Yellow Jacketsi. Zaradi finan\xc4\x8dnih te\xc5\xbeav je Schooley klub prodal odvetniku Jamesu Callahanu, ki ga je preimenoval v Pittsburgh Pirates, ime, ki ga je nosilo tudi mestno baseballsko mo\xc5\xa1tvo. Klub se je leta 1925 pridru\xc5\xbeil ligi NHL._NEWLINE_Leta 1920 so Schooleyja imenovali za trenerja in mened\xc5\xbeerja ameri\xc5\xa1ke hokejske reprezentance za obdobje do konca olimpijskih iger. Schooley je imel vsa pooblastila pri izbiranju igralcev. Tri dni pred odhodom mo\xc5\xa1tva v Antwerpen je \xc4\x8dasnik Pittsburgh Post poro\xc4\x8dal, da je Schooley sredi govoric o trenjih znotraj mo\xc5\xa1tva odstopil z mesta trenerja. Poro\xc4\x8danje je zavrnil in kot razlog za odstop navedel bolezen v dru\xc5\xbeini. Mo\xc5\xa1tvo, ki ga je Schooley zgradil, je osvojilo srebrno mesaljo na Poletnih olimpijskih igrah 1920 v Antwerpenu.\n_START_SECTION_\nVrnitev v politiko\n_START_PARAGRAPH_\nLeta 1917 je bil Schooley vodja volilne kampanje Edwarda Babcocka, ki je leta 1918 zasedel mesto \xc5\xbeupana Pittsburgha. Po Babcockovi zmagi je Schooley postal mestni zakladnik. Kasneje je postal tudi upravnik mestnega biroja za \xc5\xa1port in rekreacijo. Leta 1926 je pomagal Johnu Fisherju, da je postal guverner Pensilvanije, in Charlesu Klineu, da je bil ponovno izvoljen za \xc5\xbeupana Pittsburgha. Tedaj so ga vnovi\xc4\x8d imenovali za mestnega zakladnika.\n_START_SECTION_\n\xc5\xa0kandal\n_START_PARAGRAPH_\nSchooley je bil leta 1931 primoran oditi z zakladnice, kar je bila posledica finan\xc4\x8dnega \xc5\xa1kandala. Razpad podjetja Franklin Savings and Trust Company je privedel do revizije dela mestne zakladnice, ker je bila zakladnica pristojna za razdeljevanje sredstev, ki so jih povezovali s podjetjem. Revizija je razkrila, da mestna sredstva niso bila zavarovana z zadol\xc5\xbenicami, kar je zahteval zakon. Ostale nepravilnosti so se razvile v situacijo, v kateri je bil Schooley obto\xc5\xbeen finan\xc4\x8dne poneverbe.\n_START_SECTION_\nSmrt\n_START_PARAGRAPH_\nSchooley zaradi \xc5\xa1ibkega zdravja, predvsem te\xc5\xbeav s srcem, ni bil zmo\xc5\xbeen spremljati celotnega sojenja. Ob njegovi smrti so sojenje prelo\xc5\xbeili za nedolo\xc4\x8den \xc4\x8das. Umrl je na svojem domu 13. novembra 1933 v krogu sorodnikov in prijateljev.'